Un tânăr de 20 de ani a fost găsit mort de către polițiști, la 4 ore de la implicarea sa într-un grav accident rutier. Tânărul a intrat cu maşina într-un cap de pod din Alba.
Poliţiştii au crezut că victima a plecat de la locul accidentului și că se află la spital. În realitate, acesta a fost lăsat să zacă la locul accidentului, iar membrii familiei îi acuză acum pe polițiști de neglijență.
Accidentul a avut loc în jurul orei 4 dimineaţa. Şoferul de 20 de ani a pierdut controlul volanului şi s-a lovit cu maşina de un cap de pod. În urma impactului autoturismul a fost aruncat aproape 100 de metri, iar şoferul proiectat pe geam direct în câmp.
Un martor a lansat acuzații grave la adresa polițiștilor, precizând că tânărul a fost lăsat să sufere ore în șir : "Au trecut două-trei echipaje şi au văzut maşina în şanţ şi au spus că a plecat de la locul accidentului. Când colo el zăcea în spini. Nepăsători. Poliţia Română e nepăsătoare", spune un martor, potrivit observatornews.
Timp de patru ore, tânărul ar fi rămas pe câmp, fără ca nimeni să-l observe. Abia la ora 8 dimineaţa, un martor i-a găsit trupul şi a sunat la 112.
Pe lângă ancheta pentru accident, poliţiştii au deschis şi o anchetă internă legată de intervenţia colegilor. În acest moment, nu se ştie dacă tânărul a murit pe loc în accident ori dacă mai era în viaţă în momentul în care echipajul a trecut pe lângă el.